
Резюме: Развитието на интернет и социалните медии промени фундаментално архитектурата на съвременния тероризъм и екстремизъм. Дигиталните платформи функционират като ключова стратегическа иновация за екстремистките, позволявайки им да преминават географски граници, да вербуват последователи и да организират насилие. Докладът разглежда как технологичните трансформации през последните четири десетилетия оформят три последователни, но припокриващи се поколения на онлайн радикализация.

Abstract: The development of the internet and social media has fundamentally changed the architecture of contemporary terrorism and extremism. Digital platforms function as a key strategic innovation for extremist actors, allowing them to cross geographical boundaries, recruit followers and orchestrate violence. The report examines how technological transformations over the past four decades have shaped three successive but overlapping generations of online radicalization.

Въведение
Развитието на интернет и дигиталните медии през последните четири десетилетия преобразува архитектурата на съвременния екстремизъм и тероризъм. Дигиталните платформи функционират като ключова стратегическа иновация за екстремистките дейци, като им позволяват да преминават географски граници, да вербуват последователи и да организират насилствени действия. Академичният обзор направен от Маруик, Кланси и Фърл  показва, че макар медиите и политическият дискурс често да разглеждат дигиталната радикализация като линеен процес на „промиване на мозъци“, реалността е значително по-сложна, а самата рамка на „радикализацията“ съдържа редица аналитични ограничения [1].
 
Трите поколения на дигиталния екстремизъм
Технологичната еволюция от края на XX век до настоящия момент промени не само техническата инфраструктура на интернет, но и начина, по който екстремистките движения създават общности, разпространяват идеологии и привличат нови последователи. В този контекст аналитично могат да се разграничат три поколения на дигиталния екстремизъм, които не трябва да се разбират като напълно отделни и последователно приключващи периоди, а като взаимно препокриващи се етапи на технологична и комуникационна трансформация [2]. Всяко от тях се характеризира със специфична медийна архитектура, доминиращи комуникационни формати, модели на взаимодействие и механизми за социално и психологическо въздействие. Общата тенденция е движение от централизирана и предимно текстова пропаганда към децентрализирани, визуални, интерактивни и силно субкултурни форми на радикализация.
Първото поколение се формира приблизително от 1980-те години до края на 1990-те и началото на 2000-те години, когато интернет все още е ограничена и технически по-сложна комуникационна среда. Негови основни пространства са Usenet групите, електронните бюлетини (BBS), ранните дискусионни форуми и статичните уебсайтове. Показателен пример за ранното онлайн присъствие на крайнодесни движения е Stormfront, създаден през 1995 г. Технологичната архитектура на този период се характеризира със статично съдържание, текстова комуникация и относително затворени виртуални общности. Екстремистката пропаганда функционира предимно по модела „отгоре-надолу“ (top-down), при който организационни лидери и идеологически авторитети определят съдържанието на дискурса, публикуват манифести и текстове, а останалите участници в значителна степен са потребители и пасивни получатели на информация [3]. Специфична характеристика на първото поколение е и сравнително високият праг за достъп. Използването на ранните компютърни мрежи изисква определени технически умения, а интернет все още не е масово разпространена комуникационна среда. Поради това екстремистките онлайн общности са сравнително малки, пространствено разпръснати и слабо видими за широката общественост. Въпреки ограниченията си този период има фундаментално значение, защото поставя основите на транснационалната комуникация между лица със сходни идеологически убеждения. Интернет постепенно премахва географските граници между локалните екстремистки групи и позволява създаването на виртуални общности, в които идеологически текстове, символи и организационен опит могат да бъдат съхранявани и обменяни независимо от физическото местоположение на участниците [2].
Второто поколение се развива през 2000-те години и достига своята зрялост в първата половина на 2010-те с възхода на Web 2.0 и централизирани социални платформи като YouTube, Facebook и Twitter. Технологичната трансформация променя радикално характера на екстремистката комуникация: потребителят вече не е само пасивен консуматор, а може едновременно да бъде получател, производител и разпространител на съдържание. Екстремистката пропаганда придобива масов и мултимедиен характер, а видеото, изображенията и кратките визуални послания постепенно изместват традиционния текст като основен инструмент за достигане до широки аудитории [4]. Ключова особеност на второто поколение е появата на алгоритмичното насочване и препоръчване на съдържание. Платформите започват да използват системи, оптимизирани за увеличаване на потребителската ангажираност, което създава възможности за формиране на своеобразни „пътеки“ или pipelines към все по-поляризирано съдържание. В определени случаи потребител, започнал с интерес към консервативни, алтернативни или политически теми, може постепенно да бъде изложен на все по-крайни интерпретации на същите проблеми. Важно е обаче този механизъм да не се представя като автоматична причинно-следствена връзка между алгоритмите и радикализацията [5]. Потребителските предпочитания, социалните мрежи и вече съществуващите политически нагласи често предхождат алгоритмичната селекция. Алгоритмите по-скоро могат да усилват и ускоряват вече съществуващи интереси и тенденции, отколкото самостоятелно да създават радикални убеждения [2]. Второто поколение е свързано и с професионализирането на визуалната пропаганда. Терористични организации като “Ал Кайда“ и „Ислямска държава“ разработват сложни медийни стратегии, включващи видеоматериали, списания, графики и адаптирано за различни платформи съдържание. Паралелно с това крайнодесни движения и инфлуенсъри започват да използват социалните мрежи за изграждане на лични брандове и виртуални общности. В този период се развиват и т.нар. „ехо-камери“, в които потребителите са изложени предимно на съдържание, потвърждаващо техните предварително съществуващи убеждения. Така социалната валидизация на определени идеи постепенно се превръща в съществен компонент на дигиталната радикализация [6][7].
Третото поколение се развива от средата на 2010-те години до настоящия момент и се характеризира с още по-голяма децентрализация, субкултурна интеграция и хибридизация между интернет културата и екстремистката идеология. За разлика от първото поколение, при което идеологическият лидер контролира дискурса, и второто, при което масовите платформи превръщат пропагандата в широко достъпен медиен продукт, третото поколение се основава на мрежова, фрагментирана и трудно контролируема комуникация. Екстремистките общности мигрират или частично се преместват към анонимни имиджбордове, криптирани приложения за комуникация  и алтернативни социални платформи. Сред тези пространства се срещат 4chan, 8kun, Telegram, Discord и различни алтернативни социални мрежи, макар че конкретните платформи и тяхната роля се променят динамично [2]. Особено важна промяна в третото поколение е трансформацията на езика и естетиката на екстремистката комуникация. Традиционният идеологически дискурс все по-често се заменя или прикрива чрез хумор, ирония, сатирични изображения, миймове и специфичен интернет жаргон. Меметичната комуникация позволява едновременното изпълнение на няколко функции: привличане на внимание, създаване на чувство за принадлежност, провокация и нормализиране на радикални идеи. Иронията има особено значение, тъй като предоставя възможност за правдоподобно отрицание (plausible deniability) – авторът може да представи екстремисткото послание като „шега“, когато бъде поставено под критика. По този начин се размива границата между хумора, провокацията и действителното идеологическо послание. Тази динамика е тясно свързана с феномена „redpilling“, заимстван символично от филма Матрицата. В различни онлайн субкултури „вземането на червеното хапче“ се представя като момент на проглеждане за предполагаема „скрита истина“, която официалните институции и традиционните медии уж прикриват. Терминът се използва от различни радикални общности, включително крайнодесни групи, част от инцел субкултурата и привърженици на конспиративни движения. От гледна точка на процесите на радикализация обаче по-важен е не конкретният термин, а механизмът, който стои зад него: постепенното преосмисляне на социалната реалност чрез алтернативна интерпретативна рамка, която може да доведе до дехуманизация на определени групи и укрепване на чувството за принадлежност към „просветена“ вътрешна общност [8].
Друга характеристика на третото поколение е геймификацията и интерактивното превръщане на насилието в медиен спектакъл. Екстремистката комуникация може да използва логиката на онлайн игрите – съревнование, статус, точки, символни награди и признание от виртуалната общност. В най-крайните случаи терористични атаки са били излъчвани или документирани с намерението да достигнат до онлайн аудитория и да бъдат превърнати в част от по-широк пропаганден спектакъл. Атаките в Крайстчърч, Ел Пасо и Бъфало показват как извършителите могат да използват интернет културата, манифести, визуални символи и механизми на онлайн разпространение, за да превърнат насилието в комуникационен акт, насочен не само към непосредствените жертви, но и към много по-широка виртуална публика[9]. В този контекст особено значение придобива процесът на афективно изграждане на смисъл (affective meaning-making). Радикализацията при третото поколение не се свежда единствено до рационално приемане на определен набор от идеологически догми. Тя включва активно създаване и споделяне на емоции – чувство за принадлежност, онлайн солидарност, колективна идентичност, гняв, чувство за превъзходство или обща омраза към конструирания „враг“. Виртуалната общност предоставя социално пространство, в което тези емоции могат постоянно да бъдат възпроизвеждани и взаимно усилвани. Така идеологията придобива не само когнитивно, но и силно афективно измерение [2].
Съпоставянето на трите поколения показва, че развитието на дигиталния екстремизъм представлява движение от централизиран модел на пропаганда към децентрализирана култура на участие. Първото поколение се характеризира с текстова комуникация, ограничен достъп и ясно разграничение между производители и потребители на идеология. Второто въвежда масовата мултимедийна комуникация, социалните мрежи и алгоритмичното разпространение. Третото премахва в значителна степен границата между пропагандист и публика, като самите потребители се превръщат в създатели, модификатори и разпространители на екстремистко съдържание. В този процес миймовете, иронията, геймификацията и виртуалната социалност се превръщат в механизми за постепенно изграждане на идентичност и нормализиране на радикални представи. Следователно дигиталната трансформация не променя фундаментално всички социални механизми на радикализация, но променя скоростта, мащаба, достъпността и формата, в която тези механизми действат. Технологиите могат да улеснят достъпа до идеологии, да свържат географски разпръснати индивиди, да ускорят формирането на групова идентичност и да превърнат радикалните идеи в част от ежедневната интернет култура. Поради това разбирането на съвременната радикализация изисква дигиталната среда да бъде разглеждана не като отделен и изолиран фактор, а като социална инфраструктура, която взаимодейства с индивидуалните уязвимости, груповите процеси и по-широките структурни условия на радикализацията.

Критичен поглед към на концепцията за „онлайн радикализация“
Въпреки че понятието „радикализация“ се използва широко както в публичния и медийния дискурс, така и в държавните политики за противодействие на насилствения екстремизъм (Countering Violent Extremism – CVE), неговата аналитична стойност остава предмет на сериозен научен дебат. Прегледът на литературата, представен от Маруик и съавтори [1], поставя под въпрос редица от традиционните предположения, върху които е изградена концепцията за радикализация. Основният проблем е свързан с тенденцията сложни и нелинейни социални процеси да бъдат представяни като последователна траектория, водеща от определени убеждения към насилствено поведение. Този подход не само създава аналитични неточности, но може да има и политически последствия, когато определени идеи, идентичности или онлайн поведения бъдат третирани като надеждни индикатори за бъдещо насилие.
Първият фундаментален проблем е размиването на границата между идеология и поведенческо насилие. В редица дефиниции и модели радикализацията едновременно означава процес на приемане на екстремни или извънконвенционални идеологически убеждения и процес на ескалация към политически мотивирано насилие. Тези две явления обаче не са тъждествени. Емпиричните изследвания показват, че наличието на радикални политически, религиозни или конспиративни убеждения не представлява достатъчно условие за извършване на насилие. Огромното мнозинство от хората, които поддържат крайни или конспиративни възгледи, никога не участват в терористични действия, докато някои извършители на политическо насилие могат да притежават сравнително повърхностна или непоследователна идеологическа мотивация. Поради това аналитичното приравняване на „радикално мислене“ с „готовност за насилие“ крие сериозен риск от надценяване на прогностичната стойност на идеологическите убеждения. Тази критика поставя под въпрос и опитите за изграждане на универсални линейни модели на радикализация, често представяни чрез метафорите на „пътеката“, „стълбата“ или „пирамидата“. Сред известните примери са моделът на Маккаули и Москаленко [10] и етапните модели, разработени в рамките на Нюйоркското полицейско управление [11]. В различни свои версии тези подходи предполагат последователно движение от неудовлетвореност или когнитивна отвореност, през контакт с радикализираща среда и прекъсване на конвенционалните социални връзки, към идеологическо втвърдяване и евентуално насилие. Подобна схема е привлекателна от гледна точка на институционалната практика, тъй като създава впечатление за възможност за ранно разпознаване и интервенция. Емпиричната реалност обаче е значително по-сложна и не потвърждава наличието на една универсална последователност, която всички радикализиращи се индивиди следват. По-подходящо е радикализацията да бъде разглеждана като своеобразен „пъзел“ от идиосинкратични, лични и ситуационни фактори, които се комбинират по различен начин в отделните случаи. Лични кризи, загуба или промяна на социалния статус, приятелски и роднински мрежи, преживявания на несправедливост, търсене на идентичност, емоционални състояния и конкретни исторически или политически събития могат да придобият различно значение в зависимост от индивидуалния контекст. Следователно вместо да се търси универсална „пътека към тероризма“, по-продуктивно е да се анализира как конкретни фактори взаимодействат помежду си в конкретни социални ситуации [12].
Вторият важен проблем се отнася до традиционното разбиране за влиянието на интернет и медиите. Публичният дискурс около „онлайн радикализацията“ често възпроизвежда логиката на класическия модел на „хиподермичната игла“ или „вълшебния куршум“, според който медиите въздействат директно върху пасивна аудитория. В този опростен вариант потребителят е представен като човек, който попада на екстремистко съдържание, „промиват му мозъка“ и той постепенно се превръща в екстремист или терорист. Подобна интерпретация пренебрегва десетилетията изследвания върху активната роля на аудиторията, селективното потребление на медийно съдържание и социалния контекст на медийните ефекти. Излагането на екстремистко съдържание не води автоматично до промяна на убежденията или до насилствено поведение. Интернет не трябва да бъде концептуализиран като самостоятелна „причина“ за екстремизма. По-скоро той предоставя специфична социална и техническа инфраструктура, която улеснява свързването между индивиди, формирането на общности, разпространението на символи и наративи и социалното нормализиране на определени идеи. В този смисъл дигиталната среда може да ускорява и усилва процеси, които имат своите корени и извън интернет. Значението на онлайн пространството зависи от това кой го използва, какво търси, в какъв социален контекст се намира и как интерпретира полученото съдържание.
Особено важен проблем е и историческото наследство на пост-9/11 рамката за радикализация. Значителна част от съвременния език на CVE се развива след атентатите от 11 септември 2001 г. в контекста на борбата с транснационалния джихадизъм. Поради това първоначалните модели често са конструирани въз основа на специфичен тип религиозно мотивиран екстремизъм и впоследствие са приложени към други форми на радикализация. Механичното пренасяне на тези модели към крайнодесния екстремизъм в Европа и Съединените щати обаче създава редица аналитични проблеми.
Един от тях е свързан с конструирането на радикалния „Друг“. В ранните версии на джихадисткия модел екстремизмът често е представян като външно или „екзотично“ явление, което идва отвън и се противопоставя на западните ценности. Подобна рамка трудно обяснява крайнодесния екстремизъм, защото расизмът, етническият национализъм, идеите за превъзходство и мизогинията имат дълбоки исторически корени в самите западни общества. В този случай крайнодесният екстремизъм не е просто „чужда“ идеология, а може да представлява радикализирана форма на идеи, символи и йерархии, които вече съществуват в по-широкия обществен и политически дискурс.
Тази разлика се проявява и в социалния профил на участниците. Традиционният публичен образ на крайнодесния екстремист често е свързан с маргинализирани, нискообразовани младежи или с определени субкултури като скинхед движението. Съвременните крайнодесни движения обаче включват значително по-разнообразни социални групи. Участниците в политически мобилизации като щурма на Капитолия през 2021 г., например, представляват хетерогенна социална среда, включваща и представители на средната класа и професионални групи. В подобни случаи мотивацията невинаги е свързана с реална икономическа нищета. Съществено значение може да има възприеманата загуба на статус, културно влияние или привилегии, която се рационализира чрез наративи за демографско „заместване“, културна заплаха или заговор на политически и икономически елити.

Заключение и препоръки за бъдещи изследвания
Предвид тези ограничения е необходимо концепцията за „онлайн радикализация“ да бъде допълнена или в определени случаи заменена с по-прецизни аналитични рамки. Една от тях е перспективата за онлайн общностите. Вместо да се търси конкретен момент на „промиване на мозъка“, тази перспектива разглежда включването в екстремистка онлайн общност като постепенен процес на социално участие. Индивидът може да започне като пасивен наблюдател, след което постепенно да усвои езика, символите и нормите на групата, да участва в относително безобидни дейности като споделяне на миймове и постепенно да увеличава ангажираността си. Радикализацията в този смисъл е процес на социализация в общност, а не еднократен резултат от излагането на определено съдържание.
Особено значение има и перспективата на епистемологията и конспиративните теории. От тази гледна точка въпросът не е само какви идеи приема човек, а как постепенно се променят критериите, чрез които той определя кое е „истина“ и кое е „лъжа“. Приемането на конспиративни системи от типа на QAnon може да създаде алтернативна епистемологична рамка, в която официалните институции, медиите и научните експерти са предварително дискредитирани като част от предполагаемия заговор. По този начин възниква самозатваряща се система на убеждения, в която опровергаващата информация не води до промяна на възгледите, а може да бъде интерпретирана като допълнително доказателство за съществуването на конспирацията.
Друга важна перспектива е концепцията за мейнстрийминга и нормализация. Тя измества аналитичния фокус от въпроса защо отделният индивид се превръща в терорист към въпроса как радикални идеи постепенно навлизат в мейнстрийм политиката, медиите и публичния дискурс. Крайнодесните идеи могат да се разпространяват чрез стратегическа реторика, политически фигури, инфлуенсъри и хипер-партийни медийни екосистеми, без непосредствено да призовават към насилие. В този случай основният процес е нормализиране на идеи, които постепенно преминават от периферията към центъра на политическия и обществения разговор. 
Накрая, по-прецизно разбиране на дигиталната радикализация предлага концепцията за социотехническите медийни ефекти. Тя разглежда медийното въздействие като резултат от взаимодействието между три основни елемента: първо, социалната позиция, предишният опит и субективното осмисляне от страна на потребителя; второ, структурата и характеристиките на медийното послание, включително неговото рамкиране, и трето, техническите възможности на конкретната платформа - алгоритмични препоръки, анонимност, функции за споделяне, коментиране, групиране и създаване на мрежи. В този модел нито потребителят, нито съдържанието, нито технологията сами по себе си определят резултата. Радикализацията е възможен резултат от взаимодействието между социален актьор, медиен текст и техническа инфраструктура.
От тази гледна точка еволюцията на дигиталния екстремизъм – от ранните текстови форуми до съвременните постиронични, меметични и геймифицирани мрежи – показва не просто промяна на комуникационните технологии, а трансформация на начина, по който се създават общности и се изграждат споделени социални реалности. Критиката на концепцията за „онлайн радикализация“ следователно не означава отричане на значението на интернет за съвременния екстремизъм. Напротив, тя предполага по-прецизно разбиране на неговата роля. Вместо да се приема, че интернет автоматично „произвежда“ радикализирани индивиди, необходимо е да се анализира как дигиталните платформи взаимодействат с индивидуалните мотивации, груповите норми, политическите дискурси и културните контексти. Именно подобен социотехнически подход позволява да се преодолеят опростените модели на линейна радикализация и да се изгради по-адекватна аналитична рамка за разбиране на съвременния дигитален екстремизъм и тероризъм.

